
Előterjesztés
a Közgyűlés részére
Tisztelt Közgyűlés!
Az egyes ingatlanok fővárosi önkormányzat részére történő átadásával összefüggő törvénymódosításokról szóló 2013. évi LXXIV. törvény – többek között – módosította az épített környezet alakításáról és védelméről szóló 1997. évi LXXVIII. törvény (Étv.) fővárosi településrendezési eszközökre vonatkozó előírásait, bevezette a Duna-parti építési szabályzat (DÉSZ) fogalmát, és felhatalmazást kapott a Fővárosi Önkormányzat, hogy a Duna főmedrével közvetlenül határos telkek és a Margitsziget területének építési rendjét és rendeltetését a helyi sajátosságoknak megfelelően rendeletben szabályozza. 
Az Étv. 14/A. § (2) bekezdés d) pont értelmében a Fővárosi Önkormányzat a DÉSZ-t a Fővárosi településszerkezeti terv (TSZT 2015) és Budapest főváros rendezési szabályzata (FRSZ) alapján dolgoztatja ki. A Fővárosi Közgyűlés 2015. január 28-i ülésén megalkotta az FRSZ-ről szóló 5/2015. (02.16.) számú önkormányzati rendeletét, és 50/2015. (01.28.) számú határozatával elfogadta a TSZT 2015-öt, amelyek március 18-án léptek hatályba, ezzel a DÉSZ elkészíttetésének alapfeltétele adottá vált.
Az Étv. 2. § 11. pontja értelmében a DÉSZ helyi építési szabályzat. A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban K. r.) 2. § 2. pontja szerint a helyi építési szabályzatban együtt tervezendő terület: 
„a) egy vagy több településszerkezeti egység, vagy
 b) legalább a sajátos használat szerint azonos, vagy a tervezett szabályozás szempontjából kapcsolódó telektömbök együtteséből álló, együttműködő összefüggő terület”.
A DÉSZ több ütemben is elkészíthető, ennek megfelelően a készíttetés 11 területi ütemben tervezett, amely közül a II. ütem a Budapest II. kerületi Duna-parti szakasz.
A DÉSZ II. ütem Budapest II. kerületi Duna-parti szakasz területére vonatkozó terv egyeztetési eljárásának - a K. r. 37. § szerinti - előzetes tájékoztatási szakasza 2016. február 16-án megkezdődött (1. melléklet: előzetes tájékoztató levél). 
Az építési szabályzat készítése során az egyes tervek, illetve programok környezeti vizsgálatáról szóló 2/2005. (I.11.) Korm. rendelet (továbbiakban: Korm. rend.) szerinti környezeti vizsgálat készítésének szükségességét is vizsgálni kell. A DÉSZ a Korm. rend. 1. § (3) bekezdés a) pontba tartozó terv, így a Korm. rend. 1. § (3) bekezdés értelmében a várható környezeti hatás jelentőségének eseti meghatározása alapján dönthető el a környezeti vizsgálat szükségessége. 
A Korm. rend. 4. § (2) bekezdésében előírtaknak megfelelően ennek eldöntéséhez a Korm. rend. 
3. számú mellékletében (2. melléklet) meghatározott környezet védelméért felelős szerveket meg kell keresni, hogy a hatáskörükbe tartozó szakterület tekintetében nyilatkozzanak. 
Előbbiek értelmében a DÉSZ II. ütem Budapest II. kerületi Duna-parti szakasz előzetes tájékoztató levelében egyúttal kértem a környezet védelméért felelős szerveket, hogy nyilatkozzanak arról is, hogy szükségesnek tartják-e környezeti vizsgálat készítését. Az érintett szervek a Korm. rend. 2. számú mellékletében meghatározott szempontok figyelembevételével adják meg nyilatkozatukat.
Az előterjesztés 3. mellékletében található táblázat tartalmazza a K. r. előzetes tájékoztató szakaszában megkeresett összes államigazgatási szervet és a környezeti vizsgálat készíttetésére vonatkozó nyilatkozatukat. Az összesítő táblázatból látható, hogy a választ adó szervek közül a Fővárosi Katasztrófavédelmi Igazgatóság tartotta egyedül szükségesnek a terv elkészítéséhez környezeti vizsgálat és értékelés kidolgozását. 
A véleményeltérés miatt a Városépítési Főosztály 2016. május 10-én − a Korm. rend. 5 § (1) bekezdésének megfelelően − egyeztető megbeszélést tartott, amelyen a Fővárosi Katasztrófavédelmi Igazgatóság nem jelent meg. A tárgyaláson Budapest Főváros Kormányhivatal Népegészségügyi Főosztálya pontosította korábbi nyilatkozatát: a tervezői állásfoglalásra tekintettel nem tartja szükségesnek a környezeti vizsgálat elkészítését.
A beérkezett előzetes vélemények levelei a P:\VarosEpFo\Városrendezési Osztály\Bizottság-Közgyűlés-tervek\2016-05 mappában egyenként is megtekinthetők.
A tervezési terület és a rendezési program:
A tervezési terület a TSZT 2015 „1. területfelhasználás” tervlap szerint főként beépítésre nem szánt KÖu jelű közúti közlekedési terület, valamint Zkp jelű közkert, közpark.
A „2. Közlekedési infrastruktúra” tervlap alapján a tervezési területet meglévő településszerkezeti jelentőségű kerékpáros infrastruktúra nyomvonala, felszíni közúti vasút (villamos) vonal és egy 
II. rendű főút érinti, valamint tervezett felszíni közúti vasút (villamos) vonal, tervezett gyorsvasúti vonal és a tervezett Duna-híd.

A „3a. Épített környezet értékeinek védelme” tervlap alapján a tárgyi terület részben határozattal védett, részben nyilvántartott régészeti lelőhely; részben a világörökségi várományos terület védőövezetébe, részben a világörökségi helyszín területébe tartozik. A vizsgált helyszín részben műemléki jelentőségű terület.
A „3b. magassági korlátozások” tervlap tanúsága szerint a tervezési terület részben kiemelten védendő karakterű terület (I. párkánymagassági kategória), részben karakterőrző terület 
(II. párkánymagassági kategória).
A „4. Zöldfelület, táj-és természetvédelem” tervlap alapján a tárgyi terület országos jelentőségű tájképvédelmi terület övezetébe tartozik, valamint az Országos Ökológia Hálózat szerint ökológiai folyosó által érintett.
Az „5. Környezetvédelem, veszélyeztetett és veszélyeztető tényezőjű területek” tervlap szerint a tervezési terület egy része országos vízminőség-védelmi övezet, szennyvizek szempontjából érzékeny vízgyűjtőterület, vízbázisvédelmi terület, valamint érinti a kibocsátás-csökkentési zóna.
A „6. Védelmi, korlátozások területek” tervlap alapján árvízvédelmi fővédvonal, nagyvízi meder és részben hullámtér, hajózásbiztonsági szempontból tiltott terület. Hidrogeológiai „A” védőterületbe sorolható, a víztermelő kút külső és belső védőterülete egyaránt érinti. A tervezési területre kiterjed a gyorsvasúti vonal tervezett térszín alatti szakasz védelmi zónájának egy része, valamint a mikrohullámú összeköttetés magassági korlátozása 30 m felett.
A terv nem javasol olyan területhasználat-változást, amely hatással lenne a jelenlegi állapotra. 
A környezet védelméért felelős, választ adó szervek egy kivétellel nem tartották szükségesnek a terv elkészítéséhez környezeti vizsgálat és értékelés kidolgozását. 
A terv megvalósulása esetén a Korm. rend. 4. § szerinti várható környezeti hatás jelentősége, valamint a Városépítési Főosztály és a Fővárosi Főépítész szakmai álláspontja alapján nem tartom szükségesnek a DÉSZ II. ütem Budapest II. kerületi Duna-parti szakasz tervéhez környezeti vizsgálat és értékelés készítését.
Az előterjesztés tárgyát képező döntésről a Korm. rend. 5. § (2) bekezdés értelmében a nyilvánosságot tájékoztatni kell. A tájékoztatási kötelezettség a Budapest portálon történő közzététellel és a Főpolgármesteri Hivatal ügyfélszolgálati Irodáján történő kifüggesztéssel teljesül. A Korm. rend. 5. § (3) bekezdés szerint a döntésről a megkeresett környezet védelméért felelős szerveket is értesíteni kell.
Kérem a Tisztelt Közgyűlést, hogy az előterjesztést megvitatni és a környezeti vizsgálat szükségességéről − az A és a B határozati javaslat közül választva − dönteni szíveskedjen.



Határozati javaslat
A Fővárosi Közgyűlés úgy dönt, hogy:

A változat
a Duna-parti építési szabályzat II. ütem Budapest II. kerületi Duna-parti szakasz tervéhez környezeti vizsgálat és értékelés kidolgozását nem tartja szükségesnek. 
határidő:	azonnal
felelős: 	Főpolgármester
vagy
B változat
a Duna-parti építési szabályzat II. ütem Budapest II. kerületi Duna-parti szakasz tervéhez környezeti vizsgálat és értékelés kidolgozását szükségesnek tartja. 
határidő:	azonnal
felelős: 	Főpolgármester

felkéri a főpolgármestert, hogy gondoskodjon a döntés környezet védelméért felelős érintett szervezeteknek történő megküldéséről, valamint annak közzétételéről. 
 
határidő:	30 nap
felelős: 	Főpolgármester





Határozathozatal módja:
A döntési javaslat 1., 2. pontja egyszerű szavazattöbbséget igényel.
Budapest, 2016. május „   ”
	

	dr. Szeneczey Balázs
főpolgármester-helyettes

	Láttam:

	Sárádi Kálmánné dr.
főjegyző





mellékletek:
Előzetes tájékoztató levél
2/2005. (I.11.) Korm. rendelet 3. melléklet
Összefoglaló táblázat
Egyeztető megbeszélés jegyzőkönyve

